Rema 1000 i Frederikshavn har haft indbrud tre gange på under et år.

Cigaretter. Det er den vare, der er blevet stjålet af for tredje gang indenfor et år i Rema 1000 på Hjørringvej i Frederikshavn. Sent i går aftes, klokken 23.15, var der indbrud i butikken, hvor tyven ankom på cykel, knuste en rude og gik ind i området omkring kassen. Her stjal personen fem kartoner cigaretter. Det kan politiet udlede ud fra video-overvågningen på stedet, fortæller politikommissær Peter Skovbak Pedersen. - Vi har dog ikke nok informationer til at kunne lave et signalement endnu, siger han. Seneste af flere indbrud Tyven stak afsted med cigaretterne på cykel. - Det ser ud til, at han kører derfra ad Abildgårdsvej, men det kan vi ikke fastslå med sikkerhed, siger Peter Skovbak Pedersen og forklarer, at butikken har oplevet flere lignende indbrud, hvor en tyv er gået efter samme vare. 18. november sidste år smadrede en person også et vindue og stjal cigaretter fra samme område ved kassen, og endnu længere tilbage, 25. februar brød en tyv døren op i indgangspartiet og stjal også cigaretter. - De har været ramt, kan man sige, lyder det fra politikommissæren, der oplyser, at de har sigtet en 36-årig mand fra Frederikshavn for indbruddet 18. november. Har du oplysninger i sagen, så ring til politiet på telefon 114.